**Znovu zobudenie našej ženskej časti**

Každá z nás má v sebe ženskú časť (jin) a mužskú časť (jang). Niektoré z nás pracujú a sú viac zamerané na mužskú časť, teda uvažujeme viac rozumom, sme zamerané na výsledky...

Ale zabúdame na našu ženskú časť, teda na emócie, srdce a nechať veci plynúť.

Zabúdame na našu intuíciu a snažíme sa všetko riešiť cez rozum.

Kedysi som sa nad tým veľmi nezamýšľala, až keď som sa začala zaoberať osobnostným rozvojom, aké je moje poslanie? Mám tu len tak žiť zo dňa na deň? Nič viac za tým nie je?

Verím tomu, že si môžeme vytvoriť život po akom túžime. Samozrejme treba na tom pracovať, nejde to len tak zo dňa na deň. Aj keď poviem vám úprimne, trvalo mi nejaký čas, kým som túto myšlienku prijala. Zo začiatku som si to nechcela pripustiť, niečo vo mne kričalo: "No určite, čo si sa zbláznila??? Vytvoriť si život podľa seba? To kde si počula :) ."

Mám kamarátku, ktorá tvorí nádherné liečivé omaľovánky. Zopár ich doma mám a jednu mám zarámovanú. Vždy keď ma prepadli pochybnosti a pozrela som sa na ten obrázok, akoby mi znova dodal silu. Je to kresba ženy. Každá z nás v jej obrázkoch nájde niečo čo práve potrebuje.

Mne tento obrázok ženy, ukazuje aká je v nás sila. Sme jemné a silné zároveň. Zvládneme "rozbúriť moria", ale aj všetko zjemniť. Pod našimi rukami dokáže všetko rásť a byť v súlade. Vytvárame domov s láskou a dávame svoju energiu do všetkého okolo nás.

Asi ste teraz zvedavé na ten obrázok, tu je fotka.

Možno si práve hovoríte, ja neverím na intuíciu a podobné veci. Ani ja som neverila, ale keďže môj pôvodný pohľad na svet nefungoval práve dobre, hľadala som iný. Až som objavila to, čo mi prinieslo úľavu na duši.

Skúste sa aj vy otvoriť novým pohľadom a možno zmeníte názor. Za vyskúšanie nič nedáte a ak vám to môže pomôcť, tak nevidím dôvod nevyskúšať to.

Verím tomu, že si do života priťahujeme situácie a ľudí, ktoré nám majú pomôcť. Môžu nás posilniť (to sú skôr negatívne situácie, ktoré keď vyriešime, stávame sa silnejšími), posúvať ďalej, inšpirovať nás.